นานๆทีจะได้มีโอกาสมานั่งทานดื่มสังสรรค์ยามค่ำคืนฟังเพลงแบบนี้บ้าง (ส่วนใหญ่จะทานเป็นแนวจัดเต็มเน้นทานอาหารอย่างเดียว) พาน้องหมามาเดิน Central Eastville หลายครั้งสะดุดตาหน้าร้าน Fat Gut’z Saloon แต่ไม่ได้ลองทานซักที คิดไปเองว่าร้านนี้เป็นบาร์เหมาะมาดื่มมากกว่าทานข้าว จนวันนี้ได้มีโอกาสมาทาน ถึงรู้ว่าร้านเปิดตั้งแต่ห้างเปิดจนถึงตีหนึ่งเลย และมีเมนูอาหารบริการให้ทานตลอดวัน ตั้งแต่มื้อกลางวันแบบครอบครัวเพื่อนฝูงไปจนถึงยามเย็นค่ำคืน ทานดื่มสังสรรค์ฟังเพลงจบที่เดียว ดีงามค่ะ แถมโซน outdoor ยังพาน้องหมาเข้ามานั่งเล่นได้ด้วย
 
Fat Gut' z Saloon ร้านเครือเดียวกับ Fat r Gut' z ที่ Seenspace และ The Iron Fairies ทองหล่อ เป็นการการันตีคุณภาพ แต่ที่นี่จะเป็นเวอร์ชั่นซอฟกว่าให้เข้ากับคอนเซ็ปท์ไลฟ์สไตล์คนเดินห้างแบบครอบครัว ร้านอยู่ส่วนหน้าด้านหน้าของเซ็นทรัลอีสวิลล์เลย โลเคชั่นสวยงามโดดเด่น มีทั้งด้านนอกนั่งชิลล์เอาท์ดอร์ ส่วนด้านจะเน้นตกแต่งเฟอร์นิเจอร์ไม้และโทนสีเข้มขรึมแต่ดูดีมีสไตล์ผสมผสานกลิ่นอายแนววินเทจงานเนียบดี มีบาร์เหล้าขนาดใหญ่ตั้งโดดเด่นสวยงาม ดนตรีเล่นสดก็เพราะมากเลยออกแนว acoustic ร้องดีเชียว  

อาหารออกแนวฟิวชั่นทั้งไทยทั้งเทศ ดูแล้วก็สร้างสรรค์ดี ปริมาณอาหารต่อจัดว่าไม่น้อยเลย  เทียบกับราคา คุณภาพ งานบริการ บรรยากาศที่ได้รับ ถือว่าสมเหตุสมผล ใครไปหิวตาลายอย่าสั่งเยอะนะอาจมีจุกงานนี้

Fish & Chips (The Bucket of Cod) (290):  เลือกเป็นเนื้อปลาคอต แต่ถ้าจะสั่งปลาดอรี่ก็ได้ถูกว่า 50 บาท แต่เอาฟินๆ ก้อต้องปลาคอตเนี่ยหล่ะค่ะเนื้อแน่นกว่าเยอะ ตัวชิ้นปลาทอดชุดแป้งทอดอร่อยดีค่ะ แป้งไม่หนาทอดไม่อมน้ำมัน บีบเลม่อน จิ้มทานคู่กับซอสทาร์ทาร์ และทานคู่กับหัวหอมดองอร่อยดี ส่วนตัวมันฝรั่งทอดเฉยๆ 

Original Hot Buffalo Wings (180):  ชอบเมนูนี้ เมนูทานเล่นอร่อยๆ ปีกบนไก่ทอดทาซอสฉุ่มๆรสเข้มข้นเปรี้ยวหวานเผ็ด ทานด้วยมือยิ่งอร่อยเลย ชอบที่มี side dish เป็นผักเซเลอรี่กับแครอทสติ๊กมาดิ๊ปทานกับบลูชีสด้วย 
Salmon Crudo  (450): ชื่อเหมือนไม่ใช่อาหารไทย แต่จริงๆมันคือ แซลมอนแซ่บนั่นเอง  ปลาแล่ชิ้นใหญ่สดดีอร่อยแบบเต็มคำ  ราดน้ำซีฟู้ดเปรี้ยวเผ็ดหวานแซ่บใช้ได้เลย จริงๆทานร้านจะราดน้ำซอสมาเลย แต่ทางเราขอแยกมาตักใส่ทานกันเองเผ็ดน้อยมากตามอัธยาศัย 

Grilled honey glazed salmon (380): แซลมอนย่างชิ้นใหญ่ทาน้ำผึ้งเล็กน้อย กับสลัดผักที่มีทั้งผักสดและผักผัดปรุงรสแล้วมารวมกัน ราดน้ำเดรสซิ่งรสชาติดีออกหวานหน่อย โดยรวมจานนี้อร่อยดีนะ คนที่ไม่ใช่คอสลัดผักสดของแท้ ทานได้สบายๆเลยค่ะ 

บะหมี่พอร์คช๊อพ (320): ถูกใจไอเดียเมนูนี้ เอาเนื้อหมูพอร์คช๊อพหั่นเป็นชิ้นมาผัดซีอิ๊วจนหอมทานกับบะหมี่ลวกนุ่มๆ และบะหมี่กรอบแบบราดหน้า แบบทูอินวัน มีน้ำซอสมาให้ราดเพิ่มกับน้ำแกงหนึ่งถ้วย โดยรวมอร่อยดีเลยนะ เสียดายเนื้อพอร์คชอพเค็มเข้าเนื้อไปหน่อย อาจจะหมักนานรึป่าวไม่แน่ใจ

ข้าวผัดคะน้าปลาเค็ม (220): ทางร้านใช้ปลาอินทรีย์ผัดได้แห้งอร่อยใช้ได้ มีไข่ดาวโปะมา 1 ลูก

สปาเก็ตตี้น้ำพริกอ่อง (210): พาสต้าผัดน้ำพริกอ่องหมูสับก็อร่อยเข้ากันดีนะ เหมาะกับพี่ไทยอย่างเราไม่เลี่ยนดี แถมยังท๊อปแคปหมูด้านบนและโรยพาเมซานชีสมาเล็กน้อย

ของหวาน
Fudge Chocolate Cake (220):  มันเป็นอะไรที่ช็อคโกแลตมากๆ ทั้งเค้ก ซอส ไอศครีม รสช็อคโกแลตหมดเลย โดยรวมตัวเค้กค่อนข้างแห้ง ช็อคโกแลตก็หนืดมาก พอทานล้างปากได้ค่ะ แต่ไม่ถึงกับชอบ


เครื่องดื่ม
ร้านนี้ขึ้นชื่ออยู่แล้วสำหรับเครื่องดื่ม โดยเฉพาะพวกเมนู signature cocktail ผสมผสานวัตถุดิบของไทยได้อย่างลงตัว เช่น Ma Loey Toey (280):  เบสเป็นว๊อดก้าผสมความเปรี้ยวจาก grapefruit มะนาวและน้ำเชื่อมใบเตย โฟมนุ่มๆด้านบนคือไข่ขาว ท๊อปด้วยเปลือกส้มเบิร์นเพิ่มความหอม cocktails ที่นี่เค้าทำออกมาได้ละเมียดละไม รสชาตินุ่มนวลจริงๆ ใครไม่ถนัดแอลกฮอล แนะนำ mocktail ทานง่ายสดชื่นอย่าง Bubble Punch (165)

โดยรวม ถือว่า Fat Gut’z Saloon สาขานี้ตอบโจทย์คนเมืองกรุง มาเดินห้างแล้วแวะทานอิ่มท้องกับครอบครัว เพื่อนฝูง ทานสังสรรค์ ทานฟังเพลงเพลินๆ คุยกันยาวๆ ไปถึงตีหนึ่งได้เลยค่ะ 

พิกัดร้าน อยู่ชั้น G โซนด้านหน้าของเซ็นทรัลอีสวิลล์เลยค่ะ ใครขับรถมา จอดโซนด้านหน้ากลางแจ้งได้เลยค่ะ  มีกันที่สำหรับลูกค้าร้านไว้ด้วย สะดวกดี
